Lisbeth Bech-Nielsen (SF), 2025-05-07:
Hvis man går ind på virk.dk, vores centrale virksomhedsregister, kan man søge på forskellige ting.
Jeg vil faktisk rose, jeg ved ikke, om det er Erhvervsstyrelsen, eller hvem der har lavet hjemmesiden; den er rigtig god og nem at finde rundt i, og det synes jeg bidrager til den debat, vi har haft i dag, omkring åbenhed.
Hvis man går derind, kan man nemt søge på store danske virksomheder som Grundfos og Danfoss og Netcompany og Bestseller, og man kan også bare skrive ord, som er forkortelser for personligt ejede selskaber, og så dukker der nogle forskellige ting op.
Man kan også kigge på, hvem der er legale ejere, og det er der jo mange mere end legitime grunde til.
Tit er det fonde.
Nogle af vores største danske virksomheder har fondseje.
For hvis det er et spørgsmål om privatliv, hvorfor skal jeg så kunne se, hvor Anne Marie Hansen i Nordjylland, der har et lillebitte personligt ejet selskab, bor henne, og hendes telefonnummer eller alle andre personligt ejede selskaber?
Hvis man kigger inde på Netcompany, kan man se, at der er to legale ejere, og der er to reelle ejere.
I fremtiden kan man ikke se, hvem de to reelle ejere er, men det er præcis de samme, som også er legale ejere, så dem kan man stadig væk se, og man kan se, hvor de bor henne.
Det her giver ingen mening.
Altså enten må man simpelt hen mene, at man ikke skal kunne søge oplysninger om, hvem der er en form for ejere af virksomheder, eller man må synes, at den åbenhed er en god ting.
Man kan i hvert fald sige, at med den her lovændring, som følger af en EU-dom, vil det være nemmere for dem, der har ondt i sinde, at gemme sig.
Men Anne Marie Hansen i Nordjylland og alle de andre rigtig mange mennesker i det her land, der f.eks. har personligt ejede selskaber, står der stadig væk.
Derfor kan jeg simpelt hen ikke på forhånd sige, hvordan vi i SF stiller os her, for jeg bliver nødt til at stille nogle spørgsmål til erhvervsministeren først om: Har man gjort alt, hvad man overhovedet kan, for at implementere direktivet i dansk lovgivning på den mest rimelige vis?
Det har jeg behov for lige at høre om først.
For der skal ikke herske tvivl om, at vi i SF tager det meget alvorligt, når der kommer en EU-dom, og man skal ikke diskutere med domstolene.
Men i hvert fald i en dansk kontekst vil den her lovændring ikke give nogen som helst mening, og slet ikke, hvis man har politiske holdninger til privatliv, eller at der ikke skal stå personhenførbare oplysninger i vores centrale virksomhedsregister, for det kommer der til at blive ved med at være i alle mulige andre selskabsformer – ApS'er, personligt ejede selskaber osv. – bare ikke reelle ejere længere.
Men jeg bliver nødt til at afvente svarene på spørgsmålene fra erhvervsministeren, før vi kan sige, hvordan vi stiller os her.
Det er selvfølgelig meget alvorligt, at der er kommet en EU-dom og deraf et direktiv.
Men et direktiv skal også altid implementeres i dansk lovgivning, og det er der, vi eventuelt kan rette det til, hvis man ikke er gået så langt, som det overhovedet er muligt.
Jeg synes, det er rigtig, rigtig ærgerligt.
Det eneste lyspunkt i dag er at se den totalt brede opbakning til reelle ejere.
For jeg kan godt huske, da vi havde diskussionen om et offentligt tilgængeligt register over reelle ejere.
Jeg vil sige, at opbakningen var en smule smallere dengang.
Men til gengæld har vi så haft det i nogle år nu, og det har været rigtig, rigtig godt, og jeg synes, der er kommet rigtig mange gode argumenter fra alle sider af salen i dag for, hvorfor det er en skam, at vi skal opgive det nu.
Tak for ordet.